ଯାଜପୁର ଅଫିସଃ ଚଳିତ ବନ୍ୟାରେ ଯାଜପୁର ଜିଲ୍ଲାରେ ବ୍ୟାପକ ଅଞ୍ଚଳ ପ୍ରଭାବିତ ହୋଇଥିବା ବେଳେ ବରୀ ବ୍ଲକ ସର୍ବାଧିକ କ୍ଷତିଗ୍ରସ୍ତ ହୋଇଛି । ଧିରେ ଧିରେ ବନ୍ୟା ଜଳ କମୁଥିବାରୁ ଲୋକମାନଙ୍କୁ ସହଯୋଗ ପ୍ରଦାନ ପାଇଁ ଜିଲ୍ଲା ପ୍ରଶାସନ ପଦକ୍ଷେପ ନେଇଛି । ସାଧାରଣତଃ ବନ୍ୟା ଜଳ ଛାଡ଼ିବା ପରେ ତାହାର କ୍ଷତିପୂରଣ, ପଲିଥିନ ଇତ୍ୟାଦି ବଣ୍ଟନ ପାଇଁ ତଦନ୍ତ ମାଧ୍ୟମରେ ବ୍ୟବସ୍ଥା କରାଯାଇଥାଏ । କିନ୍ତୁ ମାନବିକ ମୂଲ୍ୟବୋଧ ଦୃଷ୍ଟି କୋଣରୁ ରାଜ୍ୟ ସାହାଯ୍ୟ ଆୟୁକ୍ତଙ୍କ ପରାମର୍ଶକ୍ରମେ ଅସୁବିଧାରେ ରହୁଥିବା ପ୍ରଭାବିତ ଲୋକମାନଙ୍କୁ ଅଗ୍ରାଧିକାର ଭିତ୍ତିରେ ପଲିଥିନ ଯୋଗାଣ କରାଯାଇଥିଲା ବୋଲି ଜିଲ୍ଲାପାଳ ରଂଜନ କୁମାର ଦାସ ସୂଚନା ଦେଇଛନ୍ତି । ଏହି ପଲିଥିନ ବଣ୍ଟାଚାଲିଥିବା ବେଳେ ଗୁରୁବାର କେତେକସ୍ଥାନରେ ବିଶୃଙ୍ଖଳା ସୃଷ୍ଟି ହେବାରୁ ପଲିଥିନ ବଣ୍ଟନକୁ ବନ୍ଦ ରଖାଯାଇଛି ବୋଲି ଜିଲ୍ଳାପାଳ କହିଛନ୍ତି ।
ସାଧାରରଣତଃ ମାଟି, ଚାଳଛପର ଘର ଗୁଡ଼ିକ ବ୍ୟାପକ ପ୍ରଭାବିତ ହୋଇଥାଏ । ଏପରିକି କିଛି ସ୍ଥାନରେ ଗୋଟିଏ ମହଲା ଛାତ ଘର ମଧ୍ୟ ଅଧାରୁଅଧିକ ବୁଡ଼ିଯାଇଥିବାର ଦେଖାଯିବାରୁ ତାହାକୁ ମଧ୍ୟ କ୍ଷତିଗ୍ରସ୍ତ ତାଲିକାରେ ରଖାଯାଇ ପଲିଥିନ ଯୋଗାଣପାଇଁ ବିଚାର କରାଯାଇଥିଲା । କିନ୍ତୁ କେତେକ କ୍ଷତିଗ୍ରସ୍ତ ହୋଇନଥିବା ଏକମହଲା ଘରେ ପାଣି ପଶିନଥିବା କିମ୍ବା ୨/୩ ମହଲା ଘରଥିବା ବ୍ୟକ୍ତି ମଧ୍ୟ ପଲିଥିନ ହାତେଇ ଥିବାର ଅଭିଯୋଗ ମିଳିବା ପରେ ପଲିଥିନ ବଣ୍ଟନକୁ ବନ୍ଦ ରଖାଯାଇଛି । ସଂପୃକ୍ତ ବ୍ୟକ୍ତି ବିଶେଷ ରାସନ କାର୍ଡ଼ ମାଧ୍ୟମରେ ପଲିଥିନ ବଣ୍ଟନ ପାଇଁ ଚାପ ସୃଷ୍ଟି କରୁଥିବା ବଣ୍ଟନ ଦାୟିତ୍ୱରେ ଥିବା ଅଧିକାରୀମାନେ ପ୍ରକାଶ କରିବା ସହ ବଣ୍ଟନରେ ସମସ୍ୟା ସୃଷ୍ଟି କରୁଛନ୍ତି ବୋଲି ଜଣାଇଛନ୍ତି । ତେଣୁ ଆଗାମୀ ୫/୬ ଦିନ ମଧ୍ୟରେ ୩୦ଟି ଟିମ ମାଧ୍ୟମରେ ବନ୍ୟାରେ ପ୍ରଭାବିତ ଗୃହଗୁଡ଼ିକର ତଦନ୍ତ କରାଯାଇ ଯୋଗ୍ୟ ହିତାଧିକାରୀଙ୍କୁ ଚୟନ କରାଯିବ ବୋଲି ଜିଲ୍ଲାପାଳ ସ୍ପଷ୍ଟ କରିଦେଇଛନ୍ତି ।
ସେହି ତଦନ୍ତ ଆଧାରରେ ପଲିଥିନ, ଘରଭଙ୍ଗା ସହାୟତା, ସରକାର ଘୋଷଣା କରିଥିବା ଅନ୍ୟାନ୍ୟ ସହାୟତା ମଧ୍ୟ ପ୍ରଦାନ କରାଯିବ, ରାସନ କାର୍ଡ଼ ଏକ ପରିଚୟପତ୍ର ଭାବେ ବ୍ୟକ୍ତିର ଚିହ୍ନଟ ପାଇଁ ଆବଶ୍ୟକ ତେଣୁ ତଦନ୍ତ କାର୍ଯ୍ୟରେ ସହଯୋଗ କରିବାକୁ ଜିଲ୍ଲାପାଳ ଅନୁରୋଧ କରିଛନ୍ତି । ଭୁଲ୍ବଶତଃ ଯେଉଁ ଅଯୋଗ୍ୟ ହିତାଧିକାରୀମାନେ ପଲିଥିନ ନେଇଛନ୍ତି ସେମାନେ ତାହାକୁ ଫେରସ୍ତ ଦେବା ପାଇଁ ଜିଲ୍ଳାପାଳ ପରାମର୍ଶ ଦେଇଛନ୍ତି । କ୍ଷତିଗ୍ରସ୍ତ ବା ପ୍ରଭାବିତ ମାନଙ୍କ ପାଇଁ ପ୍ରଶାସନ ଉଦାରପୂର୍ଣ୍ଣଭାବେ ସହାୟତା କରୁଛନ୍ତି । ତେବେ କୌଣସି କ୍ଷେତ୍ରରେ ଅନିୟମିତତା ଓ ଅବହେଳାକୁ ବରଦାସ୍ତ କରାଯିବ ନାହିଁ । ତେଣୁ ଦାୟିତ୍ୱରେ ଥିବା ଅଧିକାରୀ କର୍ମଚାରୀମାନେ ନିଷ୍ଠାପର ଭାବେ କାର୍ଯ୍ୟ କରିବାକୁ ଜିଲ୍ଳାପାଳ କଢ଼ା ନିର୍ଦ୍ଦେଶ ଦେଇଛନ୍ତି । ସାଧାରଣ ଜନତା ଲୋକ ପ୍ରତିନିଧି ମାନେ ଏଥିରେ ସହଯୋଗ କରିବାକୁ ଶ୍ରୀଦାସ ଅନୁରୋଧ କରିଛନ୍ତି ।
